b'\n_START_ARTICLE_\nEstijos lietuviai\n_START_PARAGRAPH_\nEstijos lietuviai\xc2\xa0\xe2\x80\x93 lietuviai, laikinai ar nuolat gyvenantys Estijoje.\n_START_SECTION_\nIstorija\n_START_PARAGRAPH_\nPirmieji lietuviai Estijoje apsigyveno, manoma, dar XVI a. pabaigoje\xc2\xa0\xe2\x80\x93 XVII a. prad\xc5\xbeioje, kai Dorpatas (dab. Tartu) buvo Abiej\xc5\xb3 Taut\xc5\xb3 Respublikos vaivadijos centras. XIX a.\xe2\x80\x93XX a. prad\xc5\xbeioje \xc4\xaf Estij\xc4\x85 lietuviai atvykdavo ie\xc5\xa1kodami darbo, t. p. studijuoti Dorpato universitete ir Estijos Veterinarijos institute; dalis \xc4\x8dia t\xc4\x99s\xc4\x97 studijas, prad\xc4\x97tas 1832\xc2\xa0m. u\xc5\xbedarytame Vilniaus universitete. I\xc5\xa1 Lietuvos i\xc5\xa1tremti 1831\xc2\xa0m. sukil\xc4\x97liai dirbo Revelio (dab. Talinas) uosto statybose._NEWLINE_1922\xc2\xa0m. Estijoje gyveno 436 lietuviai. Nuo XX a. tre\xc4\x8dio de\xc5\xa1imtme\xc4\x8dio pabaigoje Estijoje lietuvi\xc5\xb3 prad\xc4\x97jo spar\xc4\x8diai ma\xc5\xbe\xc4\x97ti ir soviet\xc5\xb3 okupacijos prad\xc5\xbeioje, 1940\xc2\xa0m. bir\xc5\xbeelio m\xc4\x97n. j\xc5\xb3 buvo 213._NEWLINE_Nuo XX a. penkto-\xc5\xa1e\xc5\xa1to de\xc5\xa1imtme\xc4\x8dio lietuvi\xc5\xb3 v\xc4\x97l \xc4\x97m\xc4\x97 daug\xc4\x97ti. 1970\xc2\xa0m. j\xc5\xb3 Estijoje gyveno 2500. Tai i\xc5\xa1 Sibiro gr\xc4\xaf\xc5\xbe\xc4\x99 tremtiniai, negav\xc4\x99 LSSR vald\xc5\xbeios leidimo apsigyventi Lietuvoje, t. p. kai kuri\xc5\xb3 sri\xc4\x8di\xc5\xb3 specialistai, asmenys, apsigyven\xc4\x99 pas sutuoktin\xc4\xaf. Daugiausia lietuvi\xc5\xb3 gyvena Taline, j\xc5\xb3 t. p. yra Piarnu, Tartu, Ti\xc5\xabryje, Narvoje, Saaremoje.\n_START_SECTION_\nOrganizacijos\n_START_PARAGRAPH_\nApie 1895\xc2\xa0m. \xc4\xafkurta Dorpato lietuvi\xc5\xb3 student\xc5\xb3 draugija, veikusi iki 1918\xc2\xa0m. 1916\xe2\x80\x931917\xc2\xa0m. veik\xc4\x97 lietuvi\xc5\xb3 bol\xc5\xa1evik\xc5\xb3 organizacij\xc5\xb3. 1917\xc2\xa0m. \xc4\xafkurta Revelio (v\xc4\x97liau\xc2\xa0\xe2\x80\x93 Talino) lietuvi\xc5\xb3 draugija, kurios tikslas buvo savi\xc5\xa1alpa ir \xc5\xa1vietimas._NEWLINE_1980\xc2\xa0m. Estijos lietuviai gruod\xc5\xbeio \xc4\xafk\xc5\xabr\xc4\x97 Lietuvi\xc5\xb3 draugij\xc4\x85; 1990\xc2\xa0m. ji pertvarkyta \xc4\xaf Estijos lietuvi\xc5\xb3 bendruomen\xc4\x99 (ELB). 1993\xc2\xa0m. atkurta Tartu lietuvi\xc5\xb3 draugija._NEWLINE_Lietuvi\xc5\xb3 samb\xc5\xabrius globoja Estijos tautini\xc5\xb3 ma\xc5\xbeum\xc5\xb3 s\xc4\x85junga, remiama Estijos kult\xc5\xabros ministerijos. 1998\xc2\xa0m. ELB Vilniuje sureng\xc4\x97 Estijos lietuvi\xc5\xb3 kult\xc5\xabros dienas. Taline veikia lituanistin\xc4\x97 mokykla, rengiami lietuvi\xc5\xb3 kalbos kursai suaugusiesiems. ELB ir Lietuvos ambasados Estijoje renginiuose dalyvauja ir lietuviai, studijuojantys Estijos auk\xc5\xa1tosiose mokyklose, tarp j\xc5\xb3 Baltijos gynybos koled\xc5\xbee.'